KIRJALLINEN KYSYMYS P-3144/01

esittäjä(t): Carlos Coelho (PPE-DE) komissiolle

(12. marraskuuta 2001)

Aihe: Viivästykset direktiivien saattamisessa osaksi kansallista lainsäädäntöä

Viittaan komissiolle viime vuoden kesäkuussa esittämääni kysymykseen ja hiljattain julkistettuihin lausuntoihin, joiden mukaan tilanne on hieman tai ei lainkaan muuttunut ja jäsenvaltiot eivät edelleenkään ole mainittavasti edistyneet sisämarkkinoita koskevien direktiivien saattamisessa osaksi kansallista lainsäädäntöään. On valitettavaa, että viidentoista jäsenvaltion talouksien yhdenmukaistaminen on niin hidasta, sillä se vaarantaa Euroopan kilpailukyvyn nyt kun maailmantalous on laskusuunnassa.

Olen huolissani siitä, että kotimaani Portugali on mainittu yhtenä niistä jäsenvaltioista, jotka ovat eniten myöhässä direktiivien saattamisessa osaksi kansallista lainsäädäntöään, arviolta yli 12 prosenttia sisämarkkinoita koskevasta lainsäädännöstä ei ole pantu täytäntöön.

Voisiko komissio toimittaa minulle kunkin jäsenvaltion tilannetta koskevat vertailutiedot, joissa annetaan kunkin jäsenvaltion osalta niiden direktiivien numerot, joiden saattaminen osaksi kansallista lainsäädäntöä on myöhässä?

Voisiko komissio välittää myös luettelon niistä direktiiveistä, joiden saattaminen osaksi kansallista lainsäädäntöä on myöhässä Portugalissa?

Frederik Bolkesteinin komission puolesta antama vastaus

(7. joulukuuta 2001)

Komissio julkaisee tilannekatsauksen sisämarkkinadirektiivien saattamisesta osaksi jäsenvaltioiden kansallista lainsäädäntöä kahdesti vuodessa ilmestyvässä sisämarkkinoiden tulostaulussa. Marraskuun 2001 tulostaulu on toimitettu suoraan arvoisalle parlamentin jäsenelle sekä parlamentin pääsihteeristöön. Se on myös saatavilla osoitteessa http://europa.eu.int/comm/internal_market/en/update/score/index.htm. Tietoa kaikkien yhteisön direktiivien saattamisesta osaksi kansallista lainsäädäntöä julkaistaan komission vuosikertomuksessa yhteisön oikeuden soveltamisen valvonnasta(1).

Vuoden 2001 lokakuun 15. päivään mennessä Portugalin sisämarkkinadirektiivien täytäntöönpanovaje oli 2,5 prosenttia. Tällä luvulla, joka on hieman yhteisön keskiarvoa (2 prosenttia) suurempi, Portugali on kymmenennellä sijalla kaikkien jäsenvaltioiden joukossa. Portugali on viimeksi kuluneiden 12 kuukauden aikana parantanut tuloksiaan huomattavasti. Tästä huolimatta sillä on vielä parannettavaa, jotta se saavuttaisi Eurooppa-neuvoston asettaman tavoitteen, jonka mukaan ainakin 98,5 prosenttia kaikista sisämarkkinadirektiiveistä on saatettava osaksi kansallista lainsäädäntöä ennen Barcelonan Eurooppa-neuvostoa (15.16. maaliskuuta 2002). Tällä hetkellä ainoastaan Tanska, Espanja, Alankomaat, Suomi ja Ruotsi ovat saavuttaneet tämän tavoitteen.

Tällä hetkellä 10:tä prosenttia sisämarkkinadirektiiveistä ei ole vielä saatettu osaksi kansallista lainsäädäntöä kaikissa jäsenvaltioissa. Komissio on yhtä mieltä kysyjän kanssa siitä, että tämä niin kutsuttu markkinoiden epäyhtenäisyyttä kuvaava luku vähentää sisämarkkinoiden vaikutusta talouteen ja kansalaisten oikeuksiin luomalla tarpeetonta lainsäädännöllistä epävarmuutta. Vastuu tästä on jaettava jäsenvaltioiden kesken, joiden on tarpeen pyrkiä koordinoidusti täyttämään oikeudelliset velvoitteensa, joihin ne sitoutuivat näitä täytäntöönpanemattomia direktiivejä annettaessa. Komissio on käynnistänyt rikkomisesta johtuvan menettelyn kaikissa tapauksissa, joissa direktiiviä ei ole saatettu osaksi kansallista lainsäädäntöä.

Luettelo sisämarkkinadirektiiveistä, joiden osalta Portugali ei ole vielä ilmoittanut komissiolle kansallisia täytäntöönpanotoimiaan, on myös toimitettu suoraan kysyjälle sekä parlamentin pääsihteeristöön. Luettelo kattaa viimeisimmät saatavilla olevat tiedot 20. päivästä marraskuuta 2001 lukien.

(1) Vuotta 2000 koskeva kahdeksastoista vuosikertomus. KOM(2001) 309 lopullinen. Nide I.